ANC ontken planne om Ramaphosa te ontsetelJacob Zuma (Foto: Nic Bothma, Pool via AP) Die ANC het ŉ berig in die Sunday Times, “Exposed: Zuma plot to oust Cyril”, verwerp. “Die ANC sal nie eers waarde gee aan hierdie blatante leuens met ŉ gedetailleerde reaksie nie,” het woordvoerder Pule Mabe Sondag gesê. “Ons wil graag daarop wys dat ons hierdie skaamtelose geskinder verwerp. Ons verwerp ook enige pogings om ons sekretaris-generaal, Ace Magashule, te verbind met hierdie beweerde plan om die president van die ANC, Cyril Ramaphosa, te ontsetel. Dit is duidelik dat hierdie kwaadwillige skinderpraatjies berekend is om die beeld en integriteit van ons sekretaris-generaal skade te doen.” Magashule, soos ander ANC-leiers, is daarop gefokus om eenheid in die party te herstel, volgens die Nasrec- nasionale konferensie, het Mabe bygevoeg. “Magashule en die hele ANC-leierskap verwerp dus enige pogings om die aandag af te lei van hernuwing en eenheid. Die leierskap beskou die eenheid van die ANC as onaantasbaar en sal enige pogings, wat verdeling in die party wil bring, teenstaan.” Die ANC het ŉ beroep op sy lede en die publiek gedoen om nie mislei te word deur hierdie “storie wat nie op enige feite gebaseer is nie”. “Ons is teleurgesteld dat die Sunday Times op ŉ baie onverantwoordelike en gevaarlike manier voortgegaan het om dié misleidende storie te berig. Ons maan die Sunday Times om dadelik die storie terug te trek. Dit is niks anders nie as politieke skinderpraatjies wat moontlik die eenheid van die regering kan ondermyn,” het Mabe bygevoeg. Hy het gesê die ANC ondersteun vryheid van die pers, maar glo dié vryheid moet met sorg en verantwoordelikheid uitgeoefen word. Die berig beweer voormalige pres. Jacob Zuma en sy ondersteuners beplan om die huidige ANC-leierskap, veral Ramaphosa, te ontsetel. Sekretaris van die ANC-jeugliga in KwaZulu-Natal, Thanduxolo Sabelo, het intussen ook ontken dat hy betrokke was by ŉ vergadering met Zuma om die huidige ANC-leierskap te ontsetel. Hy het regsadvies bekom ná die artikel in die Sunday Times. Hy het gesê hy is in kennis gestel oor ŉ artikel in die Sunday Times oor ŉ vergadering, wat na bewering Donderdag by ŉ hotel in Durban gehou is, waar planne gemaak is om die ANC-leierskap, veral Ramaphosa, te ontsetel. “Die artikel beweer ek was by dié vergadering teenwoordig waar die plan beraam is,” het hy in ŉ verklaring gesê. “Ek was nooit by só vergadering betrokke nie. Ek is nie deel van ŉ sameswering nie en ek sal ook nie deel wees van ŉ plan om die huidige leierskap van die ANC te ontsetel nie. Ek het ŉ goeie werksverhouding met pres. Cyril Ramaphosa, die president van die ANC en die republiek, en sal nie deel wees van ŉ plan om hom te ontsetel nie.” Hy het intussen regsadvies bekom en sal die persombudsman nader om ŉ klag teen die artikel aanhangig te maak. “Dit wek die indruk dat ek by ŉ vergadering betrokke was om die leierskap te ontsetel,” het Sabelo gesê.